Tre anholdt under demonstration: Politiet bombarderet med sten af hætteklædte og maskerede unge

Er nattens uroligheder på Nørrebro gået ud over dig, så kontakt os. Sms/mms til 1224 (alm. takst), eller send mail til 1224@eb.dk.

Flere forretningsdrivende vågner i dag op til knuste ruder og grafitti på Nørrebro, efter at omkring 200 unge lørdag aften bevægede sig igennem det københavnske brokvarter.

Politiet var forberedt på aktionen, som var blevet annonceret på Facebook med ordene 'Reclaim the streets'.

Demonstrationen, som ikke var lovligt anmeldt, begyndte ved Nørrebros Runddel omkring klokken 22. Herefter bevægede gruppen, som politiet karakteriserer som autonome, sig ind ad Nørrebrogade, hvor de blandt andet malede graffiti på muren til Assistens Kirkegård.

På Sankt Hans Torv begyndte nogen af brække belægning op for at skaffe sig kasteskyts, som blev anvendt mod gruppen af betjente.

Artiklen fortsætter under billedet...

På Sankt Hans Torv begyndte nogen at brække brosten op og kaste dem mod politiet. (Foto: Kenneth Meyer)

Politiets indgriben og forsøg på at stoppe urolighederne fik dog bare de autonome til at hidse sig endnu mere op:

- Det fløj med molotovcocktails i et sjældent set antal - der blev smidt fire eller fem mod politiet. Dertil kommer kanonslag, flasker og dåser, men heldigvis har vi ikke meldinger om tilskadekomne, siger Henrik Brix, central vagtleder ved Københavns Politi, til Ekstra Bladet.

Artiklen fortsætter under billedet...

De mere og mere hætteklædte og maskerede unge kastede også med kanonslag. (Foto: Kenneth Meyer)

Før det lykkedes politiet at opløse demonstrationen klokken 02.15 i nat., jagtede man gruppen rundt i gaderne i nærheden af Sankt Hans Torv.

Tre personer blev anholdt under demonstrationen.

- To er sigtet for at bryde våbenloven. Den ene var i besiddelse af en kniv, den anden havde et slagvåben. Derudover har vi anholdt en, som var søgt i forvejen fra Bellahøj Politi, for nogle småting, siger vagtlederen, som ikke kan uddybe det kriminelle forhold.

Artiklen fortsætter under billedet...

Endnu engang blev der lørdag aften og søndag nat kastet med sten på Nørrebro. (Foto: Kenneth Meyer)

Vagtlederen fortæller, at demonstranterne undervejs i begivenhederne dækkede sig mere og mere til:

- De var sortklædte, og omkring halvdelen maskerede sig, fortæller Henrik Brix, som tilføjer, at gruppen primært bestod af yngre mennesker - typisk sidst i teenageårene.

- Da politiet omkring Fælledvej forsøgte at opløse demonstrationen, begyndte de mere og mere hætteklædte og maskerede unge at kaste sten mod forretninger.

- De har smadret ret meget på Fælledvej. Der er blevet kastet sten mod banker og ejendomsmæglere, og det er også gået ud over Politimuseet, fortæller Henrik Brix.

Artiklen fortsætter under billedet...

De autonome har også vandaliseret banker. (Foto: Kenneth Meyer)

Politiet tweetede både på forhånd og undervejs om urolighederne for:

- Vi advarede folk om at passe på på Nørrebro, hvor der var lidt af hvert i luften.

Hvor stort et apparat politiet selv rullede ud for at beskytte Nørrebro og sig selv, vil den centrale vagtleder ikke konkretisere:

- Vi var et mandskab, der passede til opgaven, og havde lidt i baghånden. Da der var mulighed for, at der ville blive kastet noget imod os, havde vi desuden sikkerhedsudstyr på.

Er nattens uroligheder på Nørrebro gået ud over dig, så kontakt os. Sms/mms til 1224 (alm. takst), eller send mail til 1224@eb.dk.